b'\n_START_ARTICLE_\nSolo: A Star Wars Story\n_START_SECTION_\nPlot\n_START_PARAGRAPH_\nGalaksen er i kaos, og kriminelle organisationer k\xc3\xa6mper om v\xc3\xa6rdifulde ressourcer s\xc3\xa5 som hyperbr\xc3\xa6ndstof. P\xc3\xa5 skibsv\xc3\xa6rft-planeten Corellia stikker en ung slyngel og aspirerende pilot ved navn Han og hans k\xc3\xb8reste Qi\'ra af fra deres kriminelle bande. De bestikker en kejserlig officer i rumhavnen, der lader Han komme v\xc3\xa6k men s\xc3\xb8rger for at Qi\'ra bliver fanget af deres forf\xc3\xb8lgere. Han sv\xc3\xa6rger at komme tilbage efter hende men for selv at undslippe forf\xc3\xb8lgerne melder han sig til den kejserlige fl\xc3\xa5de som pilotkadet. Da han ikke har noget efternavn, som han kan fort\xc3\xa6lle hvervningsofficeren, kalder denne ham for "Han Solo"._NEWLINE_Tre \xc3\xa5r efter er Han blevet smidt ud af det kejserlige pilotakademi for lydighedsn\xc3\xa6gtelse og g\xc3\xb8r tjeneste i infanteriet under en kamp p\xc3\xa5 planeten Mimban. Her st\xc3\xb8der han p\xc3\xa5 en kriminel bander forkl\xc3\xa6dt som kejserlige officerer best\xc3\xa5ende af lederen Tobias Beckett, hans kone Val og det firearmede rumv\xc3\xa6sen Rio Daurant. Han afpresser dem til at lade ham komme med dem, men Beckett f\xc3\xa5r han arresteret for desertering, hvorefter han bliver smidt for et uhyre. Uhyret viser sig at v\xc3\xa6re en wookiee ved navn Chewbacca. Han kan imidlertid tale wookiee-sproget shyriiwook og overtaler Chewbacca til at lave en falsk kamp, der f\xc3\xa5r deres celle til at kollapse, s\xc3\xa5 de kan stikke af. Derefter bliver de reddet af Beckett, der har fattet sympati for Han. Beckett har desuden brug for ekstra folk og hyrer dem til at hj\xc3\xa6lpe med at stj\xc3\xa6le en vognladning coaxium rumbr\xc3\xa6ndstof fra et tog p\xc3\xa5 planeten Vandor. R\xc3\xb8veriet g\xc3\xa5r imidlertid galt, da de bliver angrebet af piraterne Cloud-Riders ledet af Enfys Nest. Val og Daurant bliver dr\xc3\xa6bt, og for at de andre kan slippe v\xc3\xa6k, dropper Han den stj\xc3\xa5lne coaxium til Becketts raseri._NEWLINE_Beckett afsl\xc3\xb8rer at han havde ordre om at stj\xc3\xa6le ladningen for Dryden Vos, en h\xc3\xb8jtrangerende leder i Crimson Dawn-syndikatet, og at han nu frygter Vos\' vrede. Han og Chewbacca tilbyder at hj\xc3\xa6lpe ham med at stj\xc3\xa6le en anden ladning. De tager til Vos\' yacht, hvor Han bliver overrasket over at m\xc3\xb8de Qi\'ra, der nu er en del af Crimson Dawn. Under m\xc3\xb8det med Vos foresl\xc3\xa5r Han, at de kan stj\xc3\xa6le uforarbejdet coaxium fra minerne p\xc3\xa5 Kessel. Vos insisterer p\xc3\xa5, at Qi\'ra skal tage med dem. For at f\xc3\xa5 fat p\xc3\xa5 et hurtigt skib til tyveriet f\xc3\xb8rer Qi\'ra dem til Lando Calrissian, en dygtig smugler og pilot. Han udfordrer Lando til et spil sabacc i h\xc3\xa5b om at vinde Landos ship, der efter sigende er det hurtigste i galaksen. Lando snyder for at vinde spillet men bliver alligevel overtalt til at tage med mod en del af profitten. Lando f\xc3\xa5r fat p\xc3\xa5 sin droid og andenpilot L3-37, hvorefter de g\xc3\xa5r ombord p\xc3\xa5 han skib Tusind\xc3\xa5rsfalken og tager til Kessel. Her infiltrerer de minen, hvor L3-37 s\xc3\xa6tter droider og slaver fri, hvilket skabet et opr\xc3\xb8r. De bruger distraktionen til at stj\xc3\xa6le en ladning uforarbejdet men ustabilt coaxium. L3-37 bliver imidlertid skudt i stykker og Lando s\xc3\xa5ret under flugten. Han flyver skibet vel vidende, at de skal klare det herostratisk ber\xc3\xb8mte Kessel Run p\xc3\xa5 mindre end tyve parsecs for at n\xc3\xa5 frem til planeten Savareen, hvor coaxiummet skal forarbejdes, f\xc3\xb8r det eksploderer. En kejserlige stjernedestroyer blokerer vejen, s\xc3\xa5 Han skyder en farlig genvej gennem en malstr\xc3\xb8m og klarer turen p\xc3\xa5 tolv parsecs._NEWLINE_P\xc3\xa5 Savareen bliver de konfronteret af Enfys. Imens flyver Lando v\xc3\xa6k med Tusind\xc3\xa5rsfalken. Konfrontationen bliver afv\xc3\xa6rgret, og Enfys afsl\xc3\xb8rer at hun og hendes folk i virkeligheden er opr\xc3\xb8rere, der vil forhindre de kriminelle organisationer og Imperiet i at f\xc3\xa5 magt. Han er sympatisk overfor dem og fors\xc3\xb8ger at narre Vos, da han efterf\xc3\xb8lgende m\xc3\xb8des med ham. Vos h\xc3\xa6vder imidlertid, at coaxiummet, de har med til ham, er falsk. Vos afsl\xc3\xb8rer desuden at Beckett har fortalt ham om Hans forr\xc3\xa6deri og sender sine soldater ud for dr\xc3\xa6be Enfys og hendes folk. Han har imidlertid forudset, s\xc3\xa5 det ender med at Cloud Riders overvinder Vos\' soldater i stedet. Beckett tager Chewbacca som gidsel og slipper v\xc3\xa6k med coaxiummet. En kamp mellem Han, Qi\'ra og Vos ender med, at Qi\'ra dr\xc3\xa6ber Vos. Hun sender Han ud for at hj\xc3\xa6lpe Cloud-Riders og insisterer p\xc3\xa5, at hun snart vil f\xc3\xb8lge efter. Efter at Han er g\xc3\xa5et, forsegler Qi\'ra imidlertid rummet._NEWLINE_Han indhenter Beckett og Chewbacca og ender med at dr\xc3\xa6be Beckett i en duel. Han og Chewbacca afleverer coaxiummet til Enfys Nest, der afsl\xc3\xb8rer hendes planer om at bruge det i opr\xc3\xb8ret mod imperiet. Hun tilbyder Han at komme med dem, men han afsl\xc3\xa5r, hvortil Nest bem\xc3\xa6rker at han m\xc3\xa5ske senere vil blive mere sympatisk overfor deres sag. P\xc3\xa5 Vos\' yacht kontakter Qi\'ra hans overordnede, der viser sig at v\xc3\xa6re den tidligere sith-herre Darth Maul. Hun fort\xc3\xa6ller ham om den fejlslagne mission og overtager Vos\' job. Maul siger, at hun skal komme og samarbejde med ham._NEWLINE_Han og Chewbacca sporer Lando, og Han udfordrer ham til at nyt sabacc-spil om Tusind\xc3\xa5rsfalken. Han f\xc3\xa5r fat i de skjulte kort fra Landos \xc3\xa6rme og vinder spillet. Han fort\xc3\xa6ller Chewbacca om sin plan om at tage til planeten Tatooine, hvor Beckett har fortalt ham, at en gangster er ved at skabe en organisation, f\xc3\xb8r de flyver afsted ud i hyperrummet.\n_START_SECTION_\nUdvikling\n_START_PARAGRAPH_\nF\xc3\xb8r George Lucas solgte Lucasfilm til Disney havde han sat gang i udviklingen af en film om en ung Han Solo. Lucas hyrede Lawrence Kasdan, der havde skrevet manuskript p\xc3\xa5 den originale Star Wars-trilogi, til at skrive manuskriptet. Kasdan m\xc3\xa5tte imidlertid forlade projektet for at hj\xc3\xa6lpe med f\xc3\xa6rdigg\xc3\xb8relsen af manuskriptet til Star Wars: The Force Awakens. Han overlod s\xc3\xa5 arbejdet med at f\xc3\xa6rdigg\xc3\xb8re manuskriptet til Solo til sin s\xc3\xb8n Jon Kasdan, der havde hjulpet ham uofficielt, indtil han vendte tilbage. _NEWLINE_I februar 2013 bekr\xc3\xa6ftede Disneys administrerende direkt\xc3\xb8r Bob Iger, at der var sat gang i udviklingen af to enkeltst\xc3\xa5ende film med manuskript af henholdsvis Lawrence Kasdan og Simon Kinberg. Kort efter blev der rapporteret, at Disney arbejdede p\xc3\xa5 to film om Hans Solo og Boba Fett. Disneys \xc3\xb8konomidirekt\xc3\xb8r Jay Rasulo beskrev de enkeltst\xc3\xa5ende film som originale historier. Lucasfilm\'s producent Kathleen Kennedy forklarede, at de enkeltst\xc3\xa5ende film ikke ville overlappe med filmene i den nye trilogi, der var ved at blive lavet og fastslog, at "George [Lucas] var helt klar omkring, hvordan det virker. Den kanon han skabte var Star Wars-sagaen. Lige nu er Episode VII en del af den kanon. Spin off-filmene, eller vi finder m\xc3\xa5ske p\xc3\xa5 noget andet at kalde de film, de eksisterer i det enorme univers, han har skabt. Der er ingen fors\xc3\xb8g p\xc3\xa5 at tage figurer (fra de enkeltst\xc3\xa5ende film) ind og ud af saga-episoderne. Konsekvensen, set fra et kreativt synspunkt, er at det er et kort, som George har gjort ret tydelig." I april 2015 annoncerede Lucasfilm og Kennedy, at de enkeltst\xc3\xa5ende film ville blive omtalt som Star Wars Anthology._NEWLINE_I juli 2015 annoncerede Lucasfilm, at en Anthology-film, der vil fokusere p\xc3\xa5 "hvordan unge Han Solo blev den smugler, tyv og slyngel, som Luke Skywalker og Obi-Wan Kenobi m\xc3\xb8dte for f\xc3\xb8rste gang i kantinen i Mos Eisley", vil f\xc3\xa5 premiere 25. maj 2018. Filmen skulle instrueres af Phil Lord og Christopher Miller efter et manuskript af Lawrence Kasdan og Jon Kasdan. Kennedy skulle fungere som filmens producent med Kasdan og Jason McGatlin som executive producers og Allison Shearmur og Simon Emanuel som medproducenter. Han Solo-projektet var uafh\xc3\xa6ngigt af en film, der oprindeligt var udviklet af Josh Trank, men som var udskudt til et ikke n\xc3\xa6rmere angivet tidspunkt. Solos ven, wookieen Chewbacca, ville ogs\xc3\xa5 v\xc3\xa6re med i filmen. I maj 2016 oplyste Lawrence Kasdan, at optagelserne ville begynde i januar 2017.\n_START_SECTION_\nCasting\n_START_PARAGRAPH_\nI januar 2016 blev der offentliggjort en liste over mulige skuespillere til rollen som Han Solo, herunder Miles Teller, Ansel Elgort, Dave Franco, Jack Reynor, Scott Eastwood, Logan Lerman, Emory Cohen og Blake Jenner. I marts 2016 blev det rapporteret, at Alden Ehrenreich, Reynor og Taron Egerton var p\xc3\xa5 listen. I maj 2016 blev det rapporteret, at Ehrenstein var blevet valgt til rollen, hvilket blev bekr\xc3\xa6ftet ved Star Wars Celebration: Celebration Europe III to m\xc3\xa5neder senere. Miller omtalte castingen som en af "alle tiders h\xc3\xa5rdeste casting-udfordringer", og at de havde set p\xc3\xa5 over 3.000 personer til rollen._NEWLINE_I oktober 2016 blev Tessa Thompson, Naomi Scott, Zo\xc3\xab Kravitz, Emilia Clarke, Kiersey Clemons, Jessica Henwick og Adria Arjona overvejet til den kvindelige hovedrolle. Desuden blev Donald Glover overvejet til rollen som en ung Lando Calrissian, en rolle som Shameik Moore ogs\xc3\xa5 havde v\xc3\xa6ret til audition p\xc3\xa5. Senere i oktober blev det annonceret, at Glover fik rollen som Calrissian, mens Clarke blev valgt til den kvindelige hovedrolle m\xc3\xa5neden efter._NEWLINE_I begyndelsen af januar 2017 kom det frem, at der var forhandlinger i gang med Woody Harrelson om at spille Han Solos l\xc3\xa6rermester, og hans medvirken blev bekr\xc3\xa6ftet kort efter. Inden da havde der ogs\xc3\xa5 v\xc3\xa6ret forhandlinger med Christian Bale om rollen. Et efterf\xc3\xb8lgende interview med Harrelson gav anledning til spekulationer om, at han n\xc3\xa6rmere bestemt skulle spille Star Wars Legends-figuren Garris Shrike, men i marts 2017 afsl\xc3\xb8rede Harrelson, at figurens navn er Beckett. I februar 2017 blev Phoebe Waller-Bridge f\xc3\xb8jet til rollelisten i en ikke n\xc3\xa6rmere angiven rolle, hvor der ville blive gjort brug af CGI i stil med Alan Tudyks rolle som droiden K-2SO i Rogue One: A Star Wars Story. Det blev desuden rapporteret, at der var forhandlinger i gang med Thandie Newton om at medvirke i filmen. I slutningen af februar blev det bekr\xc3\xa6ftet at Waller-Bridge og Newton vil medvirke. Det blev desuden annonceret at Joonas Suotamo vil spille Chewbacca ligesom i Star Wars: The Force Awakens og Star Wars: The Last Jedi, hvor han delte rollen med den oprindelige Chewbacca-skuespiller, Peter Mayhew. I begyndelsen af marts var der samtaler i gang med Michael K. Williams om en rolle i filmen som et halvt menneske, halvt rumv\xc3\xa6sen, en rolle som han fik kort efter. I slutningen af samme m\xc3\xa5ned blev Ian Kenny f\xc3\xb8jet til rollelisten. I slutningen af juli 2017 blev det bekr\xc3\xa6ftet, at Warwick Davis ogs\xc3\xa5 vil medvirke.\n_START_SECTION_\nOptagelser\n_START_PARAGRAPH_\nOptagelser begyndte 30. januar 2017, hos Pinewood Studios, med arbejdstitlen Star Wars: Red Cup. De prim\xc3\xa6re optagelser startede 20. februar 2017. Bradford Young fungerer som filmens fotograf. I maj 2017 flyttede optagelserne til Tre Cime di Lavaredo, Monte Piana og Val di Fassa i Dolomitterne i Italien og til De kanariske \xc3\xb8er. Lucasfilm erstattede desuden klipperen Chris Dickens med Pietro Scalia. Desuden hyrede Lucasfilm en skuespiltr\xc3\xa6ner til Ehrenreich, da de var utilfredse med hans spil._NEWLINE_20. juni 2017 annonceredede Lucasfilm samt Lord og Miller, at de to sidstn\xc3\xa6vnte ville forlade projektet som f\xc3\xb8lge af "kreative uoverensstemmelser", og at en ny instrukt\xc3\xb8r ville blive annonceret snarest. Baggrunden for afskedigelsen af instrukt\xc3\xb8rerne var, at Kennedy og Kasdan var uenige i deres m\xc3\xa5de at optage p\xc3\xa5. Lord og Miller troede at de var hyret til at lave en komediefilm, mens Lucasfilm \xc3\xb8nskede at de skulle give science fiction-filmen et humoristisk bidrag. Lucasfilm f\xc3\xb8lte ogs\xc3\xa5 at instrukt\xc3\xb8rerne opmuntrede skuespillerne til at improvisere for meget, hvilket Lucasfilm f\xc3\xb8lte drejede historien v\xc3\xa6k fra Kasdans manuskript. For at tilfredsstille Kasdan, der var utilfreds med at scener ikke blev optaget "ord for ord... ville Lord og Miller foretage flere optagelse pr\xc3\xa6cist som skrevet og s\xc3\xa5 foretage yderligere optagelser." Lord og Miller n\xc3\xa6gtede desuden at g\xc3\xa5 p\xc3\xa5 kompromis med visse scener, for eksempel ved at filme en scene fra f\xc3\xa6rre vinkler end hvad Lucasfilm forventede, hvilket reducerede valgmulighederne ved klipningen. Instrukt\xc3\xb8rerne var til geng\xc3\xa6ld selv utilfredse med, at Lawrence Kasdan var taget med til optagelser i London, og f\xc3\xb8lte at han blev en "skygge-instrukt\xc3\xb8r". Beslutningen om at fjerne Lord og Miller fra projektet blev taget efter en kort pause i optagelserne, der blev benyttet til at gennemse dem._NEWLINE_Det blev efterf\xc3\xb8lgende rapporteret, at Ron Howard, der tidligere havde afsl\xc3\xa5et et tilbud fra sin ven George Lucas om at instruere Star Wars Episode I: Den usynlige fjende, var den prim\xc3\xa6re kandidat til at overtage jobbet som instrukt\xc3\xb8r. Joe Johnston og Kasdan blev ogs\xc3\xa5 overvejet, selvom Directors Guild of Americas regler fasts\xc3\xa6tter, at en afl\xc3\xb8ser for en instrukt\xc3\xb8r ikke m\xc3\xa5 v\xc3\xa6re en, der allerede er involveret i produktionen. To dage efter blev det annonceret, at Howard ville overtage jobbet som instrukt\xc3\xb8r p\xc3\xa5 de resterende tre en halv uge af de planlagte prim\xc3\xa6re optagelser, og p\xc3\xa5 de planlagte fem uger med genoptagelser. I en skriftlig udtalelse fra Howard l\xc3\xb8d det at "jeg er overm\xc3\xa5de taknemmelig for at kunne tilf\xc3\xb8je min stemme til Star Wars-universet... Jeg h\xc3\xa5ber p\xc3\xa5 kunne g\xc3\xb8re det store stykke arbejder der allerede er gjort \xc3\xa6re og hj\xc3\xa6lpe til med at opfylde l\xc3\xb8ftet om en Han Solo-film."_NEWLINE_Da der skulle foretages genoptagelser til filmen, havde Michael K. Williams ikke mulighed for at v\xc3\xa6re med, fordi det overlappede med optagelserne til The Red Sea Diving Resort, s\xc3\xa5 hans del blev fjernet. Williams forklarede at genoptagelserne med hans figur var for at matche den nye m\xc3\xa5de at instruere p\xc3\xa5, som producenterne \xc3\xb8nskede, at Howard skulle benytte til filmen. Williams forklarede desuden, at han ikke ville v\xc3\xa6re til r\xc3\xa5dighed f\xc3\xb8r november 2017, men at produktionen ikke \xc3\xb8nskede at vente p\xc3\xa5 det, hvis filmen stadig skulle v\xc3\xa6re klar til at f\xc3\xa5 premiere i maj 2018. I stedet overtog Paul Bettany rollen, der samtidig blev \xc3\xa6ndret fra at v\xc3\xa6re et rumv\xc3\xa6sen optaget med motion capture til at v\xc3\xa6re et menneske._NEWLINE_P\xc3\xa5 Ron Hovards f\xc3\xb8rste dag med optagelser dukkede George Lucas, der tidligere havde arbejdet sammen med Howards, op for at opmuntre denne. Det var kun ment som et kort bes\xc3\xb8g, men Lucas endte med at tilbringe hele dagen sammen med holdet. Lucas havde ikke i sinde at blande sig, men han glemte det p\xc3\xa5 et tidspunkt og spurgte "Hvorfor g\xc3\xb8r Han ikke det her?". Da Howard h\xc3\xb8rte Lucas\' lille forslag besluttede han sig for at filme det og tage det med i filmen. 17. oktober 2017 bekr\xc3\xa6ftede Ron Hovard, at de prim\xc3\xa6re optagelser var afsluttede, og annoncerede officielt, at titlen ville blive Solo: A Star Wars Story._NEWLINE_Ved optagelserne med Tusind\xc3\xa5rsfalkens cockpit blev der sat en halvrund sk\xc3\xa6rm op omkring den. Sk\xc3\xa6rmen blev s\xc3\xa5 belyst bagfra af laserprojekt\xc3\xb8rer, der gav skuespillerne i cockpittet indtryk af at se p\xc3\xa5 en stjernehimmel. En lignende teknik blev ogs\xc3\xa5 brugt i de oprindelige Star Wars-film, men til denne film var teknikken blevet opdateret med projekt\xc3\xb8rer med 4K-opl\xc3\xb8sning._NEWLINE_I marts 2018, hvor ca. 70\xc2\xa0% af filmen var blevet optaget p\xc3\xa5 ny, blev det annonceret, at filmens oprindelige instrukt\xc3\xb8rer, Phil Lord and Christopher Miller, ikke ville g\xc3\xb8re krav p\xc3\xa5 krediteringen som instrukt\xc3\xb8rer men i stedet var g\xc3\xa5et med til at blive krediteret som executive producers i filmen. Duoen s\xc3\xa5 en tidligt klippet udgave af Howards film og gav ham feedback. Efterproduktionen blev afsluttet 22. april 2018.\n_START_SECTION_\nMusik\n_START_PARAGRAPH_\nI juli 2017 blev det annonceret, at John Powell ville komponere filmens musik. John Williams, der har st\xc3\xa5et for musikken til en r\xc3\xa6kke andre Star Wars-film, bidrog med Han Solo-temaet "The Adventures of Han" til filmen. Powell begyndte at skrive musikken til filmen i slutningen af 2017 efter at have f\xc3\xa6rdiggjort sit arbejde p\xc3\xa5 Ferdinand. I december 2017 skrev Williams to stykker musik og kombinerede dem for at skabe Hans tema. Den efterf\xc3\xb8lgende m\xc3\xa5ned optog Williams demoer med Recording Arts Orchestra of Los Angeles p\xc3\xa5 Newman Scoring Stage. Powell inkorporerede b\xc3\xa5de Williams\' nye tema og Williams\' musik fra tidligere film, herunder Star Wars-temaet, og motiver fra og vink til Star Wars Episode IV: Et nyt h\xc3\xa5b, Star Wars Episode V: Imperiet sl\xc3\xa5r igen og Star Wars Episode I: Den usynlige fjende._NEWLINE_Powell fortalte efterf\xc3\xb8lgende om, hvorfor han gik til at komponere musikken til filmen: "John Williams\' involvering var faktisk en stor \xc3\xa5rsag til, at jeg \xc3\xb8nskede at tage jobbet. Jeg har s\xc3\xa5dan en respekt - \xc3\xa6refrygt er m\xc3\xa5ske et bedre ord - for den musikalske historie i denne serie, at det at have filmkomponisternes svar p\xc3\xa5 Yoda v\xc3\xa6re en del af det var en k\xc3\xa6mpe tilskyndelse og en \xc3\xa5benlys fordel, som jeg ikke kunne lade passere. Den faktiske oplevelse ved at have lov at f\xc3\xb8lge Johns proces? Jeg kunne ikke forestille mig en bedre gave."_NEWLINE_Soundtracket blev udgivet af Walt Disney Records 25. maj 2018.\n_START_SECTION_\nPremiere\n_START_PARAGRAPH_\nSolo: A Star Wars Story havde verdenspremiere i El Capitan Theatre i Los Angeles 10. maj 2018. Den blev efterf\xc3\xb8lgende vist ved Cannes-festivalen 15. maj 2018, f\xc3\xb8r den fik egentlig premiere i udvalgte lande 23. maj 2018. Derefter havde den s\xc3\xa5 egentlig premiere i USA og resten af verdenen 25. maj 2018, 41 \xc3\xa5rs dagen for premieren p\xc3\xa5 Star Wars Episode IV: Et nyt h\xc3\xa5b hvor Harrison Ford f\xc3\xb8rste gang medvirkede som Han Solo. Til trods for afskedigelsen af Phil Lord og Christopher Miller i juni 2017 holdt filmen tidsplanen frem til den planlagte premieredato.\n_START_SECTION_\nMarketing\n_START_PARAGRAPH_\nDen f\xc3\xb8rste tv-reklame for filmen blev vist under Super Bowl LII 4. februar 2018. Den blev den mest popul\xc3\xa6re Super Bowl-trailer p\xc3\xa5 YouTube med 8 mio. visninger. Den havde desuden 5,9 mio. visninger p\xc3\xa5 Facebook. _NEWLINE_Den f\xc3\xb8rste officielle trailer blev offentliggjort 5. februar 2018. Graeme McMillan fra The Hollywood Reporter betegnede traileren som kedelig og sammenlignede den negativt i forhold til hvordan Rogue One s\xc3\xa5 ud. McMillam syntes at det visuelle "burde v\xc3\xa6re samlingen af udskud og slyngler i kantinen i den allerf\xc3\xb8rste film, fyldt med farverige rumv\xc3\xa6sener og ting i gang over det hele. Travlheden, fornemmelsen af fare og tr\xc3\xa6ngsel, f\xc3\xb8les passende for Solo p\xc3\xa5 en m\xc3\xa5de, som det der vises i den f\xc3\xb8rste trailer simpelthen ikke g\xc3\xb8r." Han bem\xc3\xa6rkede ogs\xc3\xa5 at flere dele af plottet, der blev pr\xc3\xa6senteret i traileren, mindede om The Han Solo Trilogy, en serie romaner der blev udgivet i 1997 og 1998._NEWLINE_I begyndelsen af marts 2018 h\xc3\xa6vdede den franske kunstner Hachim Bahous, at Disney havde plagieret en r\xc3\xa6kke albumcovers, som han havde designet for Sony Music m\xc3\xa6rke Legacy Recordings i Frankrig, med figurplakater for filmen. Disney oplyste at de unders\xc3\xb8gte den angivelige plagiering, og at Solo-plakaterne var blevet produceret af et eksternt firma._NEWLINE_I begyndelsen af april 2018 annoncerede EA Capital Games, at nye figurer fra filmen ville kunne samles og spilles med i mobilspillet Star Wars: Galaxy of Heroes, heriblandt en ung Han Solo og Chewbacca, som de fremst\xc3\xa5r i filmen.\n_START_SECTION_\nHjemmevideo\n_START_PARAGRAPH_\nSolo: A Star Wars Story blev udgivet digitalt 14. september 2018 og p\xc3\xa5 Ultra HD Blu-ray, Blu-ray og dvd 25. september 2018.\n_START_SECTION_\nAndre medier\n_START_PARAGRAPH_\nEn roman baseret p\xc3\xa5 filmen af Mur Lafferty, Solo: A Star Wars Story: Expanded Edition, blev udgivet af Del Rey Books 4. september 2018. Den omfatter scener fra alternative udgaver af filmens manuskript._NEWLINE_En tegneserie i syv dele baseret p\xc3\xa5 filmen bliver udgivet af Marvel Comics fra oktober 2018.\n_START_SECTION_\nIndtjening\n_START_PARAGRAPH_\nSolo: A Star Wars Story indbragte 213,8 mio. USD i USA og Canada og 179,1 mio. USD i resten af verdenen, resulterende i en samlet indtjening p\xc3\xa5 392,9 mio. USD. Med et ansl\xc3\xa5et produktionsbudget p\xc3\xa5 300 mio. USD. ville filmen skulle have indbragt mindst 500 mio. USD p\xc3\xa5 verdensplan for have at tjent sig selv hjem. _NEWLINE_En uge efter verdenspremieren havde filmen kun indtjent 147,5 mio. USD. Variety vurderede at filmen vil ende med at indbringe 400-450 mio. USD og dermed p\xc3\xa5f\xc3\xb8re Disney et betydeligt tab. The Hollywood Reporter anslog at tabet ville blive p\xc3\xa5 mellem 50 og 80 mio. USD. I april 2019 anslog Deadline Hollywood, at studioet tabte 76,9 mio. USD p\xc3\xa5 filmen, n\xc3\xa5r der var taget h\xc3\xb8jde for alle indt\xc3\xa6gter og udgifter. I juni 2018 kommenterede instrukt\xc3\xb8ren Ron Howard filmens d\xc3\xa5rlige indtjening med, at han var stolt af filmen, og at han var ked af, at fans ikke kom for at se den, men glad for at dem der gjorde havde nydt den. \xc3\x85ret efter udtalte Howard, at internet-trolde havde en del af ansvaret for, at filmen ikke havde klaret sig s\xc3\xa5 godt.\n_START_SECTION_\nUSA og Canada\n_START_PARAGRAPH_\nTre uger f\xc3\xb8r premieren var det forventet, at filmen ville indbringe omkring 170 mio. USD i den fire dages \xc3\xa5bningsweekend omkring Memorial Day. Deadline Hollywood bem\xc3\xa6rkede, at filmen stod til en bedre start end den tidligere Star Wars spin-off-film, Rogue One, der startede med 155 mio. USD, og at der var st\xc3\xb8rre interesse fra publikum end for blockbusterne Spider-Man: Homecoming og Guardians of the Galaxy Vol. 2. Dagen efter at forsalget begyndte annoncerede Fandango, at filmen havde det n\xc3\xa6stbedste forsalg af billetter i 2018 efter Avengers: Infinity War. I \xc3\xa5bningsugen l\xc3\xb8d forventningerne til indtjeningen p\xc3\xa5 135-170 mio. USD for de fire dage, idet Disney selv dog forventede 130-150 mio. USD. _NEWLINE_Filmen havde premiere i 4.381 biografer, den niendest\xc3\xb8rste premiere indtil da, herunder 3.300 steder med visning i 3D og 400 med IMAX. Den indbragte 14,1 mio. USD ved forh\xc3\xa5ndsvisningerne om aftenen 24. maj 2018, det laveste for en af Disneys Star Wars-film, men det h\xc3\xb8jeste for en Memorial Day-weekend og en forbedring af den hidtidige rekord p\xc3\xa5 13,2 mio. USD sat af Pirates of the Caribbean: Ved verdens ende i 2007. Indtjeningen p\xc3\xa5 premiereaftenen og den f\xc3\xb8rste hele dag blev p\xc3\xa5 35,6 mio. USD. Indtjeningen i de fire dages \xc3\xa5bningsweekend endte p\xc3\xa5 103 mio. USD, et godt stykke under forventningerne og det laveste for en Star Wars-premiere siden Star Wars Episode II: Klonernes angreb i 2002. For instrukt\xc3\xb8ren Ron Howard var det dog det hidtil h\xc3\xb8jeste i hans karriere. Deadline.com sammenlignede de underg\xc3\xa5ede forventninger med Justice League fra november \xc3\xa5ret f\xc3\xb8r og tillagde det fansenes negative indstilling til konceptet, problemerne bag kulisserne og konkurrence fra Deadpool 2 og Avengers: Infinity War. Mange analytikere og medier, herunder Deadline, The Atlantic, Entertainment Weekly og CNN, udlagde de lave salgstal i biograferne som et tilf\xc3\xa6lde af Star Wars-overm\xc3\xa6tning, idet Solo var den fjerde film i serien til at blive udgivet i l\xc3\xb8bet af 29 m\xc3\xa5neder og kun fem m\xc3\xa5neder efter Star Wars: The Last Jedi. Andre analytikere pegede p\xc3\xa5 d\xc3\xa5rlig markedsf\xc3\xb8ring som medvirkende til de underg\xc3\xa5ede forventninger. Filmen faldt med 65\xc2\xa0% til 29,3 mio. USD i dens anden weekend, det v\xc3\xa6rste fald for en Star Wars-film siden den oprindelige trilogi. Den faldt med yderligere 46\xc2\xa0% i den tredje weekend til 15,2 mio. USD, hvor den blev overg\xc3\xa5et af den nye film Ocean\'s 8. I den fjerde weekend kom den p\xc3\xa5 fjerdepladsen med 10 mio. USD.\n_START_SECTION_\nAndre lande\n_START_PARAGRAPH_\nP\xc3\xa5 verdensplan forventedes filmen at indbringe 285-340 mio. USD i \xc3\xa5bningsweekenden, heraf 150-170 mio. USD fra det internationale marked. Den havde premiere i 43 lande 23. og 24. maj f\xc3\xb8r den egentlige premiere i USA og indbragte 11,4 mio. USD, heraf 3,3 mio. USD i Kina. Den fortsatte med at indbringe 65 mio. USD fra lande udenfor Nordamerika. Den kom p\xc3\xa5 f\xc3\xb8rstepladsen i Storbritannien (10,3 mio. USD), Australien (5 mio. USD), Tyskland (4,3 mio. USD), Frankrig (3,9 mio. USD), Rusland (3,6 mio. USD), Spanien (2, 6 mio. USD), Mexico (2,5 mio. USD), Italien (2,2 mio. USD) og Brasilien (1,3 mio. USD). I Kina endte den trods den n\xc3\xa6stst\xc3\xb8rste premiere for en udenlandsk film med 10,1 mio. USD, en godt stykke under de tre andre Star Wars-film fra Disney. I den anden weekend klarede den sig bedre end forventet med 47\xc2\xa0% og indbragte 30,3 mio. USD fra 54 lande. Den l\xc3\xa5 fortsat i top i flere lande, herunder Australien, Spanien og Storbritannien.\n_START_SECTION_\nKritik\n_START_PARAGRAPH_\nHjemmesiden Rotten Tomatoes samlede 442 anmeldelser og vurderede 70\xc2\xa0% af dem til at v\xc3\xa6re positive med en gennemsnitlig bed\xc3\xb8mmelse p\xc3\xa5 6,4/10. Sidens kritiske konsensus l\xc3\xb8d: "Som et fejlbeh\xc3\xa6ftet men sjovt og hurtigt rumeventyr burde Solo: A Star Wars Story tilfredsstille b\xc3\xa5de nytilkomne til sagaen og gamle fans, der holder igen med deres forventninger, n\xc3\xa5r de g\xc3\xa5r ind i biografen". Hos Metacritic fik filmen en v\xc3\xa6gtet bed\xc3\xb8mmelse p\xc3\xa5 62 ud af 100 baseret p\xc3\xa5 54 anmeldelser, hvilket indikerede at kritikerne generelt var positive._NEWLINE_Bernard Boo fra PopMatters skrev at "Hvis det du \xc3\xb8nsker dig fra en Star Wars-film er et vildt action-eventyr, og de to seneste film i franchisen (The Last Jedi og Rogue One) f\xc3\xb8ltes lidt for triste og r\xc3\xb8rende, s\xc3\xa5 er Solo sikker p\xc3\xa5 at opmuntre dig og give dig flere gys end du kan klare. Nogle af actionscenerne tager i den grad vejret fra en og vil holde dig p\xc3\xa5 kanten af s\xc3\xa6det." Peter Travers fra Rolling Stone gav filmen 2,5 ud af 4 stjerner, idet han roste skuespillerne men kritiserede den manglende kreativitet: "...p\xc3\xa5 en m\xc3\xa5de s\xc3\xa5 er Han Solo - den slyngelagtige Star Wars-helt kendt for at bryde alle regler, blevet placeret i en godt f\xc3\xb8lende film, der ikke bryder nogen." _NEWLINE_A.O. Scott fra The New York Times sagde at "Den tager ikke sig selv for alvorligt, men den holder ogs\xc3\xa5 n\xc3\xb8je styr p\xc3\xa5 hvilke irrelevante, anarkistiske impulser den end m\xc3\xa5tte have."  Michael Rechtshaffen fra The Hollywood Reporter roste skuespillerne produktionen men f\xc3\xb8lte, at filme som helhed f\xc3\xb8ltes for sikker: "men Ehrenreichs Solo viser sig at v\xc3\xa6re god til at man\xc3\xb8vrere Tusind\xc3\xa5rsfalken ud af nogle kniber, s\xc3\xa5 f\xc3\xb8lger filmen selv en sikker forudsigelig kurs. Der mangler en form for plot-relevant eller visuelt indslag som i Rian Johnsons The Last Jedi eller Gareth Edwards Rogue One."_NEWLINE_Johnny Oleksinski fra The New York Post gav filmen en stjerne ud af fire og skrev, at mens Glover var "underholdende" i hans rolle, s\xc3\xa5 var Ehrenreich "givet en umulig opgave: at f\xc3\xa5 os til at glemme Harrison Ford, formentlig den mest ikoniske actionhelt i moderne film." Kevin Scott fra Exclaim! var enig i, at Ehrenreich ikke havde den samme karakter af uforudsigelighed som Ford havde. Han gav filmen en bed\xc3\xb8mmelse p\xc3\xa5 4/10 med ordene: "Skurken er en generisk isfigur med vage planer og hule trusler, twists og vendinger er ret forudsigelige, og hele historien er en der - i mods\xc3\xa6tning til den suver\xc3\xa6ne ligeledes enkeltst\xc3\xa5ende Star Wars-film Rogue One - har f\xc3\xa5 meningsfulde forbindelser til andre Star Wars-historier udover hule komplimenter til der er kommet f\xc3\xb8r." Dani Di Placido fra Forbes skrev, at Han Solo "er en flot slyngel, en skurk med et blink i \xc3\xb8jet, men hvad s\xc3\xa5? Figurer som ham er billige og mange. Det var Harrison Fords formidable karisma, der gjorde ham til en popkulturel kraft. At gencaste ham er som at gencaste Indiana Jones - det er biografisk kardinalsynd."_NEWLINE_Ron Howard sagde at den oprindelige Han Solo-skuespiller Harrison Ford havde set filmen to gange og udtalt sig positivt om den om Ehrenreichs optr\xc3\xa6den.\n_START_SECTION_\nMulige efterf\xc3\xb8lgere\n_START_PARAGRAPH_\nAlden Ehrenreich bekr\xc3\xa6ftede at hans kontrakt om at spille Han Solo omfattede to yderligere film, hvilket vil g\xc3\xb8re det muligt for studiet at lave en efterf\xc3\xb8lger til Solo: A Star Wars Story eller at lade ham optr\xc3\xa6de i en birolle i andre antologi-film. Ehrenreich syntes at efterf\xc3\xb8lgere skulle adskille sig fra de hidtidige Star Wars-trilogier ved at v\xc3\xa6re enkeltst\xc3\xa5ende film i stil med Indiana Jones- og James Bond-filmene i stedet for at v\xc3\xa6re direkte efterf\xc3\xb8lgere. Emilia Clarke, der spiller Qi\'ra, har ogs\xc3\xa5 skrevet under p\xc3\xa5 at medvirke i fremtidige film._NEWLINE_Instrukt\xc3\xb8ren Ron Howard sagde, at selvom der ikke var nogen efterf\xc3\xb8lger under udvikling, s\xc3\xa5 var det op til fansene at beslutte det. Kritikere bem\xc3\xa6rkede at filmen bevidst \xc3\xa5bnede op for efterf\xc3\xb8lgere. Manuskriptforfatteren Jon Kasdan sagde, at han ville inkludere dus\xc3\xb8rj\xc3\xa6geren Bossk, der optr\xc3\xa6der kort i Star Wars Episode V: Imperiet sl\xc3\xa5r igen og n\xc3\xa6vnes af Val i Solo, hvis han skulle skrive en efterf\xc3\xb8lger til filmen. Kathleen Kennedy sagde ogs\xc3\xa5, at en film der fokuserer p\xc3\xa5 Lando Calrissian er en mulighed, men at det ikke var prioriteret. Donald Glover sagde at han kunne forestille det sig som Catch Me If You Can i rummet._NEWLINE_20. juni 2018 h\xc3\xa6vdede Collider, at alle fremtidige antologi-film var sat p\xc3\xa5 hold, p\xc3\xa5 grund af Solos d\xc3\xa5rlige indtjening. Rygterne blev dog afvist dagen efter af Lucasfilm, der bekr\xc3\xa6ftede at der stadig var flere uannoncerede film under udvikling. De ville dog bruge tid p\xc3\xa5 at revurdere forskellige forhold, herunder produktion, budget og markedsf\xc3\xb8ring. Making Star Wars rapporterede at baggrunden for rygterne var en hidtil ukendt Mos Eisley Spaceport-film, der var blevet udskudt eller droppet, mens alle andre tidligere omtalte men endnu ikke annoncerede film stadig var under aktiv udvikling. I april 2019 udtalte Bob Gier, at produktionen af nye film vil blive sat p\xc3\xa5 hold efter det \xc3\xa5rs Star Wars: The Rise of Skywalker, men at der ikke var droppet nogen._NEWLINE_23. maj 2019 opmuntrede v\xc3\xa6rterne p\xc3\xa5 "The Resistance Broadcast" fans til at bruge hashtagget #MakeSolo2Happen p\xc3\xa5 sociale medier. Kampagnen var en blanding af en fejring af den f\xc3\xb8rste film og for at sprede budskabet om, at en efterf\xc3\xb8lger er \xc3\xb8nsket. Kampagnen n\xc3\xa5ede flere folk, der var involveret i filmen, herunder instrukt\xc3\xb8ren Ron Howard. For at give udtryk for sin taknemmelighed tweetede Jon Kasdan et billede af tre forbrydersyndikaters logo, hvilket kan antyde, at der stadig arbejdes p\xc3\xa5 fremtidige historier. Kasdan har antydet, at en efterf\xc3\xb8lger kunne involvere Jabba the Hutt, m\xc3\xa5ske hvordan Solo kom til at arbejde for figuren.'